ΠΛΗΡΟΦΟΡΙΚΗ Α΄ ΓΥΜΝΑΣΙΟΥ – **τμήματα Α1, Α2, Α3**

Καθηγητής κος Α. Αναστασίου

Θ Ε Ω Ρ Ι Α

Κεφ. 9: Φυλλομετρητές (Browsers)

 Πώς αποθηκεύω μία ιστοσελίδα; Μία ιστοσελίδα δεν είναι ένα αρχείο, αλλά αρκετά αρχεία (ένα για το κείμενο, ένα για κάθε εικόνα, κ.ά.). Αντί να αποθηκεύσουμε αυτά τα αρχεία, αποθηκεύουμε την URL διεύθυνσή της (βάζουμε έναν *σελιδοδείκτη*).

Για να **αποθηκεύσουμε** ένα τμήμα του **κειμένου** της, πατάμε Ctrl-c (copy), οπότε αυτό αντιγράφεται σε μία περιοχή της μνήμης που λέγεται *Πρόχειρο (Clipboard*). Έπειτα πατάμε Ctrl-v (για paste). Για να αποθηκεύσουμε μία **εικόνα** της, πατάμε επάνω στην εικόνα δεξί κλικ και επιλέγουμε *Αποθήκευση εικόνας ως*. Από το πλαίσιο διαλόγου που θα ανοίξει, διαλέγουμε σε ποιον φάκελο θα αποθηκευτεί, δίνουμε ένα όνομα για το αρχείο και πατάμε ΟΚ. Σχεδόν όλες οι εικόνες στον Ιστό έχουν πνευματικά δικαιώματα (copyright). Δεν μπορούμε να τις αναπαράγουμε ως δικές μας. Πρέπει να πάρουμε την άδεια του δημιουργού της. Αν η εικόνα είναι στον ιστότοπο benaki.gr, τότε θα στείλετε ένα email στο webmaster@benaki.gr ζητώντας την άδεια.

 Για να εκ**τυπώσω** μία ιστοσελίδα, πατάω στον φυλλομετρητή επάνω δεξιά, στις τρεις τελείες, και επιλέγω *Εκτύπωση*, ή Ctrl-p (print). Μπορείτε να έχετε δύο διαφορετικά παράθυρα με έναν φυλλομετρητή το καθένα, π.χ. για να συγκρίνεται δύο ιστότοπους δίπλα-δίπλα, μοιράζοντας την οθόνη στα δύο παράθυρα. Ο φυλλομετρητής έχει μία καρτέλα, αλλά αν πατήσετε δεξιά της το +, εμφανίζει και άλλη, δηλ. σε ένα παράθυρο έχω δύο καρτέλες. Αν θέλετε ένας σύνδεσμος να ανοίξει σε διαφορετική καρτέλα (ή σε διαφορετικό παράθυρο), πατήστε επάνω του δεξί κλικ και *Άνοιγμα συνδέσμου σε νέα καρτέλα* (ή *σε νέο παράθυρο*).

 Για να **κλείσω** **ένα παράθυρο**: στις τρεις τελείες επιλέγω *Έξοδος* ή στη γραμμή τίτλου του παραθύρου κάνω δεξί κλικ και *Έξοδος* ή πατάω το Χ επάνω δεξιά ή Ctrl-F4. Για να **ανοίξω ένα νέο παράθυρο** όμοιο με αυτό που έχω, πατάω Ctrl-n (new). Για **νέα καρτέλα** (tag) πατήστε Ctrl-t. Όταν κατεβάζεται ένα αρχείο από το Διαδίκτυο, αυτό απασχολεί τη σύνδεσή σας, ώστε αν έχετε χαμηλή ταχύτητα, θα καθυστερεί ό,τι άλλο προσπαθείτε να κάνετε ταυτόχρονα.

 **Σελιδοδείκτες** (bookmarks): Στον Chrome, πατήστε επάνω δεξιά το αστέρι. Θα ανοίξει το πλαίσιο *Προστέθηκε σελιδοδείκτης* με τις επιλογές Όνομα (μπορείτε να αλλάξετε το όνομα), Φάκελος (μπορείτε να αλλάξετε τον φάκελο), Ολοκληρώθηκε (OK), Κατάργηση (ακύρωση). Όταν θα χρειαστείτε την ιστοσελίδα, πατήστε στις τρεις τελείες και *Σελιδοδείκτες*. Αν πατήσετε *Διαχείριση σελιδοδεικτών* και μετά τις τρεις τελείες / *Προσθήκη νέου φακέλου*, μπορείτε να δημιουργήσετε νέο φάκελο για τους σελιδοδείκτες.

 Όταν προσθέτετε ένα σελιδοδείκτη, εμφανίζεται και στη γραμμή κάτω από τη γραμμή URL (λέγεται *γραμμή σελιδοδεικτών*). Αν αυτή δεν εμφανίζεται, στις τρεις τελείες πατήστε *Ρυθμίσεις / Εμφάνιση γραμμής σελιδοδεικτών*.

 Συμπλήρωση φόρμας: τα παράθυρα έχουν πολλούς τρόπους για να συμπληρώσουμε κάτι. Το ορθογώνιο που συμπληρώνουμε μέσα κείμενο (και γράφει αριστερά του, τι περιμένει να γράψουμε, π.χ. email) λέγεται **πλαίσιο κειμένου**. Αν από μία λίστα πρέπει να συμπληρώσω μόνο ένα, η λίστα έχει **ραδιοπλήκτρα** (radio buttons), ενώ αν μπορώ να συμπληρώσω και άλλα, έχει **πλαίσια ελέγχου** (check boxes). Αν η λίστα είναι πολύ μεγάλη και εμφανίζεται ένα μέρος της μόνο, είναι **πλαίσιο καταλόγου** (list box). Σε ένα **πλαίσιο αναζήτησης** (search box) γράφουμε λέξεις-κλειδιά.

 Στις ιστοσελίδες με το https:// το s σημαίνει secure page και ό,τι πληκτρολογήσετε (αριθμό πιστωτικής, κ.τ.ό.) μετακινείται **κρυπτογραφημένο** στο Διαδίκτυο. Όταν πληκτρολογούμε μία URL, ο φυλλομετρητής ίσως να μας προτείνει το υπόλοιπο όνομα.

 **Αρχική σελίδα** (home page). Για να πάμε σε αυτήν, πατάμε το σπιτάκι αριστερά στη γραμμή URL. Για να ορίσω την αρχική μου σελίδα: (καλό είναι να είναι η τελευταία που ανοίξατε ή να την έχετε αντιγράψει με Ctrl-c), πατάω τρεις τελείες */* *Ρυθμίσεις / Κατά την εκκίνηση / Ανοίξτε μία συγκεκριμένη σελίδα* / *Χρήση τρεχουσών σελίδων* (δηλ. της τελευταίας) ή *Προσθήκη νέας σελίδας* / Ctrl-v και *Προσθήκη*.

 Για να περιηγηθούμε σε έναν ιστότοπο, μπορεί να χρειάζεται να φτιάξετε λογαριασμό (όνομα\_χρήστη και συνθηματικό). Έτσι αυτός θα θυμάται τις προτιμήσεις σας. Όταν δώσουμε **όνομα\_χρήστη και συνθηματικό**, ο φυλλομετρητής μας ρωτά αν θέλουμε να τα **αποθηκεύσει**. Συνήθως λέμε όχι. Μπορείτε να πείτε ναι, αν δεν κάθετε άλλος στον υπολογιστή σας ή αν είναι ιστότοπος που δεν έχει σημασία να μπει κάποιος με τα δικά σας στοιχεία (π.χ. ιστότοπος συζητήσεων, κ.ά). Για να αλλάξουμε τα ρύθμιση αυτή, πατάμε στις τρεις τελείες / *Ρυθμίσεις / Αυτόματη συμπλήρωση / Κωδ. Πρόσβασης*. Εδώ μπορείτε στο *Να προτείνεται αποθήκευση των κωδικών πρόσβασης* να ζητήσετε ναι ή όχι.

 **Cookies**: Για να σας θυμάται ένας ιστότοπος, αποθηκεύει πληροφορίες για εσάς στον υπολογιστή σας σε ένα μικρό αρχείο, το μπισκότο (cooky). Σας ρωτάει για αυτό. Για να αλλάξουμε τη ρύθμιση αυτή, πατάμε στις τρεις τελείες / *Ρυθμίσεις / Έλεγχος ασφαλείας / Εμφάνιση cookie και άλλων δεδομένων ιστοτόπου*. Να μην αλλάξετε τις ρυθμίσεις, τα μπισκότα είναι συνήθως φιλικά: για ασφαλείς ιστοτόπους (e-shopping, κ.τ.ό.) πρέπει να υπάρχουν. Από εδώ επίσης μπορείτε να δηλώσετε ποιών ισότοπων θέλετε (ή όχι) τα μπισκότα: Ιστότοποι που (δεν) μπορούν να χρησιμοποιούν πάντα cookie / Προσθήκη. Για να δείτε ποιοι ιστότοποι έχουν αφήσει μπισκότα, δείτε το *Εμφάνιση όλων των cookie και των δεδομένων ιστοτότοπων.*

**Ιστορικό**: Ο φυλλομετρητής θυμάται όλες τις ιστοσελίδες που είδατε, για να τις ξαναβρείτε. Πώς γίνεται αυτό: κρατείστε πατημένο το ποντίκι επάνω στο αριστερό βέλος (στο αριστερό άκρο της γραμμής URL). Θα εμφανιστεί ένα μενού. Επιλέξτε *Εμφάνιση πλήρους ιστορικού*. Ή πατήστε Ctrl-h (history). Το ιστορικό εμφανίζεται σε μία νέα καρτέλα. Για να διαγράψετε μία ιστοσελίδα, τσεκάρετε το πλαίσιο ελέγχου στα αριστερά της και πατήστε *Διαγραφή*. Για να μην καταγραφεί η δραστηριότητά σας σε έναν υπολογιστή, στις τρεις τελείες / *Νέο παράθυρο ανώνυμης περιήγησης*. Αν ήδη έχετε καθίσει σε ένα υπολογιστή που δεν είναι δικός σας (π.χ. σε Internet Café, Βιβλιοθήκη, κ.ά.) τότε πριν φύγετε, διαγράψτε τη δραστηριότητά σας πατώντας στις τρεις τελείες / *Ρυθμίσεις / Έλεγχος ασφαλείας / Διαγραφή δεδομένων περιήγησης.*

 **Αναδυόμενα παράθυρα** (pop-up windows): για να επιτρέπουμε (ή όχι) τα αναδυόμενα παράθυρα, πατάω κάτω δεξιά στην οθόνη (δεξιά από την ώρα) το εικονίδιο *Νέες ειδοποιήσεις* και μετά *Διαχείριση ειδοποιήσεων*. Στις Ειδοποιήσεις επιλέγω *ενεργό* ή όχι. Το να αποκλείσετε όλα τα αναδυόμενα δεν είναι σωστό, διότι μπορεί τα στοιχεία επαλήθευσης της πιστωτικής σας κάρτας να είναι σε αναδυόμενο παράθυρο. Μπορούμε να εξαιρέσουμε κάποιους ιστότοπους από τον αποκλεισμό όλων.

 Ανανέωση (refresh) είναι η επανάληψη φόρτωσης μίας ιστοσελίδας. Γίνεται με το κυκλικό βέλος, αριστερά της γραμμής URL.

 Με F11 πάμε σε πλήρη οθόνη (δεν φαίνονται τα ονόματα των καρτελών, η γραμμή URL και η γραμμή σελιδοδεικτών). Με F11 επιστρέφουμε στην προηγούμενη κατάσταση.

 Αν ο φυλλομετρητής δείχνει ένα σωρό διαφημίσεις, μάλλον έχει μολυνθεί από κατασκοπευτικό πρόγραμμα (spyware).

 Tα **πρόσθετα** (plug-ins) είναι προγράμματα που επεκτείνουν τις δυνατότητες του φυλλομετρητή σας. Τα πιο συνήθη είναι το flash player για να ακούμε μουσική και να βλέπουμε βίντεο στο youtube (adobe.com/products/flashplayer) και το adobe acrobat για να διαβάζουμε ή τυπώνουμε αρχεία σαν εικόνα (δηλ. χωρίς να μπορούμε να τα επεξεργαστούμε με το Word).

**Μικρές συμβουλές (tips and tricks)**

Win-Shift-s **screen shot**: ένα ορθογώνιο της οθόνης σας αποθηκεύεται στο Πρόχειρο.

Ctrl-Shift-t εμφανίζει την καρτέλα που κλείσατε τελευταία.

Ctrl-Shift-r reloads cache memory, καθαρίζει την κρυφή μνήμη.

Archive.org εδώ μπορείτε να δείτε μία ιστοσελίδα που δεν υπάρχει πια (dead link).

Ctrl-L σημαδεύει την URL.

Benaki Ctrl-Enter, με πηγαίνει στο benaki.com (προσθέτει το .com στο τέλος).

Alt-Tab πηγαίνει στο επόμενο παράθυρο.

Ctrl-Tab πηγαίνει στην επόμενη καρτέλα.

Reddit.com ένας δημοφιλής ιστότοπος με νέα, ψηφοφορίες, κ.λπ.

Images.google.com σου βρίσκει από ποιον ιστότοπο βρήκες μία φωτογραφία (αν δεν θυμάσαι από πού).

Ctrl-Shift-Esc Βλέπουμε τον Task Manager. Win-1, win-2, κ.ο.κ. με πηγαίνει στο 1ο, 2ο του task manager.

Ο φυλλομετρητής μπορεί να μετατρέψει μία μονάδα μέτρησης σε άλλη, ή ένα νόμισμα σε άλλο, πχ 5 feet (to meters) ή 5 $ (to euro). Επίσης πράξεις: 2+5=, 2\*5=, 2/5=, 2^5=, 2\*(3+5/6)=.